ऋतिक से अभिनय के गुर सीखना चाहता हूं : आमिर  
आमिर खान अपनी फिल्म धूम 3 के लिए ऋतिक रोशन से अभिनय के कुछ गुर सीखना चाहते हैं।
हिन्दी सिनेमा के दिग्गज अभिनेता आमिर खान के अभिनय का लोहा सभी मानते हैं, लेकिन अब वह अपनी अगली फिल्म धूम 3 के लिए ऋतिक रोशन से अभिनय के कुछ गुर सीखना चाहते हैं ताकि वह इस भूमिका के साथ पूरा न्याय कर सकें। फिल्म में आमिर एक खलनायक का किरदार निभाएंगे।  ऋतिक ने धूम 2 में खलनायक की भूमिका निभाकर खूब वाहवाही बटोरी थी। इसे देखते हुए आमिर अपने किरदार से जुड़े कुछ पहलुओं पर ऋतिक से चर्चा करना चाहते हैं।  एक सूत्र ने बताया, आमिर और ऋतिक के बीच रिश्ते पहले से अच्छे हैं, लेकिन ऐसी निकटता दोनों के बीच कभी नहीं थी। आमिर ने कभी ऋतिक के अभिनय के बारे में बात नहीं की थी। अब वह उनकी खूब तारीफ करते हैं। धूम 3 की शूटिंग आरंभ करने से पहले वह ऋतिक के साथ बैठकर कुछ बिंदुओं पर बातचीत करना चाहते हैं। हाल ही में एक टेलीविजन कार्यक्रम के दौरान 46 वर्षीय आमिर ने कहा था कि वह इस नये अभिनेता से अभिनय के गुर सीखने को लेकर उत्सुक हैं।  ऋतिक के बारे में आमिर ने कहा था, ऋतिक हमारे यहां के सबसे आकर्षक अभिनेताओं में से एक हैं। वह एक बेहतरीन कलाकार हैं। मैं उनसे अभिनय के कुछ गुर सीखना चाहता हूं।